**Mónosbél Községi Önkormányzat Képviselő-testületének**

**19 /2015. (XI. 27. ) önkormányzati rendelete**

a talajterhelési díjról

Mónosbél Községi Önkormányzat Képviselő-testülete a környezetterhelési díjról szóló 2003. évi LXXXIX. törvény 21/A. § (2) bekezdésében és a 26. § (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva, a következőket rendeli el:

1. §

A rendelet hatálya Mónosbél Községi Önkormányzat közigazgatási területén a helyi vízgazdálkodási hatósági engedélyezés hatálya alá tartozó szennyvízelhelyezést, ideértve az egyedi zárt szennyvíztárolót, alkalmazókra terjed ki, akik a műszakilag rendelkezésre álló közcsatornára nem kötöttek rá (a továbbiakban: kibocsátó).

2. §

1. A települési szennyvízhálózat üzemeltetője a kibocsátó azonosítása és ellenőrzése érdekében szükséges adatokat tárgyévet követő év február 15. napjáig, a csatornára való rácsatlakozók köréről, valamint a kibocsátók körében történt változásról tárgyév július 30. napjáig az önkormányzati adóhatóság rendelkezésére bocsátja.

(2) A talajterhelési díj megállapításával összefüggő személyes adatokat a kibocsátó azonosítására, a bevallások ellenőrzésére használhatja fel az önkormányzati adóhatóság.

(3) A talajterhelési díj fizetésére kötelezett kibocsátókról az önkormányzati adóhatóság nyilvántartást vezet.

3. §

(1) A talajterhelési díj alapja a szolgáltatott, vagy egyedi vízbeszerzés esetében a méréssel igazolt felhasznált, illetve mérési lehetőség hiányában a 2 m3/fő/hó átalányösszegben meghatározott víz mennyisége, csökkentve a külön jogszabály szerinti locsolási célú felhasználásra figyelembe vett víz mennyiségével.

(2) A talajterhelési díjat Mónosbél Községi Önkormányzat Képviselő-testülete Talajterhelési díj beszedési számlájára 11739009-15381608-03920000 kell teljesítenie.

4. §

1. Mónosbél Községi Önkormányzat Képviselő-testületének jelen 19/2015. (XI. 27.) önkormányzati rendelete a kihirdetését követő napon lép hatályba.
2. Hatályát veszti Mónosbél Községi Önkormányzata Képviselő-testületének a helyi vízgazdálkodási hatósági jogkörhöz kapcsolódó talajterhelési díjra vonatkozó eljárási és adatszolgáltatási szabályokról szóló 17/2004. (VI. 30.) önkormányzati rendelete, valamint az azt módosító 9/2005. (V. 25.) önkormányzati rendelet.

Varga Sándorné Fehér Lászlóné

 polgármester címzetes főjegyző